google/wiki40b huggingface dataset:
Abaza (by)

Abaza (russisk: Абаза́) er en by i Republikken Khakasia i Russland. Den ligger ved elva Abakan, rundt 150 km sørvest for Abakan. Innbyggertall: 17 500 (2005 est.); 18 052 (folketelling 2002), 17 630 (folketelling 1989).
Byen ble grunnlagt i 1856 i forbindelse med utbygging av jernmalm-forekomster i området, og utvinningen er fortsatt viktig for den lokale økonomien.
Abaza fikk status som bymessig bosetning i 1957, og bystatus ble innvilget i 1966.
Hagbarth Lund

Biografi

Lund ble student i 1897 og cand.jur. i 1903. Han praktiserte som sakfører i Tana fra 1907 til 1922, da han ble fylkesmann i Finnmark. I 1928 fikk han samme embete i Vest-Agder og hadde det til 1948. Han fratrådte i 1941, men ble gjeninnsatt etter frigjøringen.

Verv

Hagbarth Lund var ordfører i Tana fra 1908 til 1916. Fra 1910 til 1914 var han medlem i Finnmarks fylkesutvalg. I 1913 ble han valgt inn på Stortinget, et verv han hadde til 1924, deretter var han vararepresentant fra 1925 til 1930 og i årene 1928 til 1930 møtte han nesten hele perioden.
Han var også medlem av en rekke kommisjoner, blant andre Statens rådgivende provianteringskommisjon, Den norsk-russiske handelsdelegasjon, den norsk-finske grensedelegasjon, den norsk-finske reinbeitedelegasjon 1932 og den norsk-svenske fiskeridelegasjon 1933. Han var også kretsmeglingsmann for Sørlandet i 1933 og medlem av tilsynskommisjonen Bratsbergbanen og Sørlandsbanen (1932–1933).
Prejudisiell avgjørelse

En prejudisiell avgjørelse er en avgjørelse av et rettsspørsmål som fattes før den endelige avgjørelsen. Den prejudisielle avgjørelsen brukes så av domstolen til å avgjøre den rettslige tvisten. Prejudisiell innebærer at et spørsmål i en rettssak er avgjort før selve rettssaken er avgjort.
Prejudisielle spørsmål er blant de viktigste saker EF-domstolen behandler. En nasjonal domstol som er i tvil om hvordan fellesskapsretten i EF (EU) skal tolkes kan fremlegge spørsmålet for EF-domstolen. EF-domstolens tolkning av det prinsipielle spørsmålet vil så brukes av domstolen til å avgjøre den konkrete saken som skal avgjøres. Det er bare en nasjonal domstol som kan forelegge prejudisielle spørsmål for EF-domstolen. EF-domstolens tolkning vil også være bindende for alle andre nasjoners domstoler i tilsvarende spørsmål. EFTA-domstolen har en tilsvarende funksjon for Norge og de andre EFTA-landene.
I norsk rett kalles det prejudisielt når en domstol må ta stilling til et rettslig spørsmål for å kunne ta stilling til det kravet det er reist sak om. Retten kan for eksempel i en sak om erstatning vurdere at et forvaltningsvedtak er ugyldig (en prejudisiell avgjørelse) for så etterpå å bygge på denne første avgjørelsen til å tilkjenne saksøker erstatning fordi vedtaket ikke var gyldig (en judisiell avgjørelse). I et slikt tilfelle innhenter ikke domstolen uttalelse om gyldighet fra en ekstern instans, men avgjør først det ene spørsmålet for å bruke sin egen prejudisielle avgjørelse til å avgjøre hovedspørsmålet i saken. Hvorvidt en avgjørelse er prejudisiell eller ikke får betydning for dommens rettskraft, altså hvorvidt avgjørelsen av spørsmålet skal legges til grunn uten ny vurdering i en senere sak mellom samme parter om samme tema. En prejudisiell avgjørelse har ikke rettskraft.
Kjersti Tysse Plätzer

Karriere

Tysse deltok i junior-EM i 1985, der hun kom på 11.-plass. Året etter kom hun på 5.-plass i junior-VM. Hun deltok også i senior-EM i 1986 i Stuttgart, der hun kom på 11.-plass. I World Race Walking Cup 1987 kom hun på 17.-plass på 10 km. I 1994 kom hun på 16.-plass i EM i Helsingfors, og i 1998 kom hun på 9.-plass i EM i Budapest. Hun kom også på 9.-plass i VM i Sevukka i 1999.
Hun tok sølv i OL i Sydney 2000, og hun kom på 3.-plass i European Race Walking Cup samme år. Etter dette fulgte noen år der hun ikke fullførte løp; Hun kom ikke i mål i European Race Walking Cup 2001, og ble diskvalifisert i VM i Edmonton i 2001. Hun ble også diskvalifisert i EM i 2002 og VM i 2003.
Tysse Plätzer kom på en tolvteplass i sommer-OL 2004 i Athen, etter 8 uker med alternativ trening på våren på grunn av en skade. Hun kom deretter på 4.-plass i EM i 2006 og VM i 2007. Hun tok også sølv i OL i Beijing i 2008, kun slått av russiske Olga Kaniskina. I VM i 2009 ble hun diskvalifisert 3 km fra mål. Kjersti Tysse Plätzer vant Race walking Challenge-serien (tilsvarende World Cup-serien i langrenn og skiskyting)  både i 2008 og 2009, hun har tidligere blitt nr. 2 to ganger. Etter VM i 2009 bestemte hun seg for å legge opp.
I 2011 gjorde hun imidlertid comeback, og deltok i NM i kappgang 2011 i Byrkjelo der hun vant sin 47. NM-gull, 39 år gammel.
Helleristningene i Skogerveien

Helleristningene i Skogerveien, Drammen er et felt med veideristninger fra sen eldre steinalder, ca. 6000 før nåtid.
Feltet består av to bergpaneler rett ved siden av hverandre, vestvendt og ca. 60 meter over havet. Det antas at de har ligget i strandkanten da de ble laget. Tilsammen er det 46 figurer, de fleste av elg, men det er også en 2,3 meter lang hval, en ubestembar fugl og et dyr som har vært tolket som en bever. Det er i tillegg en del ubestemmelige tegninger. Dyrene er utført i ganske stilisert omriss og utstyrt med innvendig geometrisk ornering. Dette er det eneste veideristningsfeltet på Østlandet der det er avbildet både sjø- og landdyr.
Feltet ble funnet i 1930. Da ble det også funnet et tredje felt rett nord for de andre, og som nå ligger under gatelegemet i Skogerveien. På 1990-tallet ble det oppdaget alvorlige tendenser til forvitring i bergflaten, og det ble derfor i 2007 reist et vernebygg som skal holde regnvann og annen klimapåvirkning ute. Ved arbeidene ved dette ble det funnet en bergartsøks av nøstvettype, som muligens kan ha en sammenheng med ristningene.
Port de Larrau

Port de Larrau (spansk: Puerto de Larrau; baskisk: Larraineko mendatea eller Uthurzéhétako-Lépoua i den lokale baskiske dialekten Zuberoa) er et 1 573 meter høyt fjellpass i de sentrale Pyreneene. Det danner overgangen mellom den tidligere provinsen Soule i fransk Baskerland og den spanske Valle de Salazar. Det vil si at den utgjør forbindelsen mellom département Pyrénées-Atlantiques og regionen Navarra. Over passet ruver den 2 017 meter høye Pic d’Orhy (på spansk Orhi).

Strekning

Startende i Ochagavía (Navarra i Spania) er Port de Larrau 19,3 km lang med en 100 meter tunnel nær toppen. OVer denne distansen er stigningen 815 meter, et gjennomsnitt på 4,2 prosent, med et maksimum på 8 prosent.
Når en kommer fra nord fører veien først gjennom dalen Gave de Larrau, deretter opp en bratt stigning til stedet Larrau på 630 moh. Her starter den egentlige passvegen som over en lengde på 7,3 km stiger drøye 700 høydemeter til den 1 362 m høye Col d’Erroymendi. Uten store høydeforskjeller følger veien deretter den østlige siden til Pic d’Orhy opp til 1 424 moh. De siste 1,5 km opp til passhøyden er bratt med tre kurver. Den spanske siden er mye flatere, til landsbyen Ochagavía på 758 moh. er det 19 km. Den øvre strekningen er 10,5 km lang med en høydeforskjell på 665 meter. Mellom landsbyen Larrau og toppen passerer klatringen over Col d’Erroymendi ved 1 362 meter.

Tour de France

Port de Larrau har så langt stått to ganger på Tour de France-programmet, og er på grunn av den store stigninga klassifisert som Hors catégorie – den hardeste kategorien. I 1996 vant Richard Virenque 17. etappe til Pamplona. I 16. etappe under 2007-Touren nådde Vicente Garcia Acosta passhøyden først, tett fulgt av Juan Mauricio Soler som ledet forfølgergruppen.
Over alle grenser

«Over alle grenser» er en roman av Margit Sandemo fra 1967. Originalens tittel var «Mitt vilda förflutna». Den gikk først som føljetong i Norsk Ukeblad før den kom i ulike bokformer. Den handler om Synnøve, den ville glade ungjenta, som inngår et proforma ekteskap med Scott Hollinger, da begge trenger en attest på at de er gift. De avtaler å skilles igjen etter kort tid. To år senere skal Synnøve inngå ekteskap med sin kjæreste Arne Møller, og innser til sin forskrekkelse at hun fremdeles er gift med Scott, og at han er en mangemilionær som har vært forsvunnet i 2 år. Da starter et helt nytt eventyr for Synnøve i jakten på Scott, og kjærligheten til Arne Møller blir tatt opp til vurdering på nytt. Det hele ender med at Scott og Synnøve fortsetter å være gift. Romanen ble utgitt som bok nr 13 i 1982 i serien «Margit Sandemos beste føljetonger».
Trekkspill

Trekkspill, også kalt trekkharmonika, er et gammelt instrument med røtter fra både Italia og Russland. Instrumentet finnes i et utall varianter, med knapper, tangenter, melodibass og standardbass. Mest kjent er det gjennom gammeldans, men det brukes også i en rekke forskjellige musikksjangre. I kristne sammenhenger er trekkspillet mest kjent fra Frelsesarmeen og andre lavkirkelige/frikirkelige sammenhenger.
Et akkordeon er et trekkspill med polyfone muligheter med to identiske manualer for venstre og høyre hånd; med melodibass i stedet for standbass. Blant norske akkordeonister finnes Geir Draugsvoll, Jostein Stalheim, Frode Haltli, Erik Bergene, Øivind Farmen, Glenn Sørskår, Kai Andre Hansen, Stian Aase og Synnøve Jordalen.

Historikk

Det første trekkspillet ble konstruert i 1822 av Friedrich Buschmann.

Instrumenttyper

En klassisk variant av trekkspillet er accordeon. Med dette instrumentet kan man spille alt fra Bach til moderne underholdningsmusikk.

Trekkspillmusikk i Norge

I Norge avholdes det hvert år NM i trekkspill, hvor det konkurreres i en rekke klasser (solist, duett, gammeldans, kammermusikk, orkestermusikk, underholdningsmusikk med mer). For å kunne delta i NM, må utøverne kvalifisere seg gjennom distriktsmesterskap. I 2006 ble verdensmesterskapet i trekkspillmusikk avholdt i Asker.

Norske

Ottar E. Akre, Asmund Bjørken, Alf Blyverket, Ernst Olaf Brune, Stian Carstensen, Sigmund Dehli, Geir Draugsvoll, Hans Erichsen, Henry Erichsen, Øivind Farmen, Jon Faukstad, Magne Feragen, Jon Fjeldbu, Anders Grøthe, Frode Haltli, Arnt Haugen, Harald Henschien, Harald Hesjevoll, Brødrene Hjortland, Bent Jacobsen, Knut Erik Jensen, Arnstein Johansen, Hildegun Johansen, Ottar Johansen, Freddy Kristoffersen, Hartvig Kristoffersen, Kjell Harald Langhaug, Sverre Cornelius Lund, Eddy «Knerten» Lyshaug, Oddvar Nygaard, Anders Saus, Jostein Stalheim, Håvard Svendsrud, Toralf Tollefsen, Olav Wernersen, Kristin Krogvold Eriksen, Erik Bergene. Erik Tronrud. Ole Jon Hagen, Kjetil Skaslien  
Utenlandske  
Wolmer Beltrami, Kikki Danielsson (Sverige), Pietro Frosini, Carl Jularbo (Sverige), Pietro Deiro, Guido Deiro, Art van Damme, Henry Doktorski, Lars Ek, Mogens Ellegaard, Walter Eriksson, Richard Galliano, Sven Hylen, Oskar Eberhard Jularbo, Friedrich Lips, Willy Lundin, Jonny Meyer, Astor Piazolla, John Serry sr., Jimmy Shand, Ragnar Sundquist, Italo Salizzato, Evelina Petrova, Viljo Vesterinen, Andrew Walter. Joss Baselli, Marcel Azzola, Andre Verchuren, Yvette Horner.
Skjefstadfoss kraftverk

Skjefstadfoss I

Skjefstadfoss gamle kraftverk sto ferdig i 1910 og er blant de eldste kraftverkene i Norge som fortsatt er i kommersiell drift. Øverst i fossen ble det bygget en 312 meter lang oppstuvingsdam. Ved den vestre bredden ble det bygget en kanalmur som ledet vannet mot 417 meter lange inntaksrør til kraftstasjonen. Disse rørene måler henholdsvis 3,6 og 4,0 meter i diameter. Ved den østre enden av dammen ble det anlagt et djupløp for fløtningstømmer.
Ved oppstart i 1910 besto kraftverket av to francisturbiner. Kraftproduksjonen ble utvidet i 1914 og 1918 med til sammen to nye francisturbiner. I 1938 ble produksjonen økt ytterligere ved at man installerte en kaplanturbin. Kraftverket utnytter et vannfall på ca 11 meter ved normal vannstand og har felles dam på 1 million m³ vann med Skjefstadfoss nye kraftverk. 
Maks effekt er 4 MW og middelårsproduksjonen er på til sammen 11 GWh.
Kraftverket er kun i drift når vannføringen i Glomma er større enn den nye stasjonen kan utnytte.
I mange år var det en gangbru over fossen nedenfor kraftverksdammen. Ved senere oppgradering ble det bygget kjørevei over demningen.
Den gamle kraftstasjonen ble utpekt som årets kulturminne i Elverum i kulturminneåret 1997.

Skjefstadfoss II

Skjefstadfoss II ble satt i drift i 1972 og bygd i tilknytning til den etablerte dammen. Det har ett aggregat, med kaplanturbin. 
Kraftverket ble oppgradert vinteren 2012 / 2013. Nye løpehjulskovler økte årsproduksjonen med over 10 GWh. 
Maks ytelse er 19,8 MW. Årsproduksjon er 133 GWh.
Musikkonline

Musikkonline.no er et norsk nettsted som selger norsk musikk for nedlastning.
Musikkonline ble startet i 2002 og er det eldste nettstedet som tilbyr norsk musikk for nedlastning. Nettstedet har over 100 000 norske sanger for salg. Musikken er lisensiert av TONO og lastes ned fra nettet i MP3-format og har en bitrate på 256 til 320 kbps. Musikkonline har avtaler med flere norske plateselskaper og selger musikk for disse. Nettstedet selger også noter til norske sanger og norske lydbøker.
John Mason Neale

Arv

Neales mest holdbare og kjente arv er sannsynligvis hans bidrag til de engelske julesangene som «Good Christian Men, Rejoice» og hans sang for andre juledag, «Good King Wenceslas». Han gjorde også mye av oversettelsen for adventssalmen «O come, O come, Emmanuel», som er basert på O antifonene fra uken før jul. Neale gav også ut An Introduction to the History of the Holy Eastern Church (1850, 2 bind). History of the so-called Jansenist Church of Holland (1858), Essays on Liturgiology and Church History (1863) og mange andre verker.
Siden han døde på Kristi forklarelsesdag, den 7. august, blir han minnet på denne dagen i den anglikanske kirke. Han er også med i den lutherske helgenkalenderen til Evangelical Lutheran Church in America den 1. juli, samme dag som Catherine Winkworth.
Johann Gjønnes' vei (Orkdal)

Johann Gjønnes' vei (2–28, 17–29) går mellom Orkdalsveien og Fannremsmoen i Orkdal. Veiens lengde er 430 m.
Kjellstad

Kjellstad er et område i Lier kommune i Buskerud, om lag fire kilometer nordøst for Drammen. Området grenser mot Stoppen i sør, Huseby i øst, Vivelstad i vest og Sandaker i nordvest. Kjellstad har noe boligbegyggelse, jordbruksareal og næringsvirksomhet. Europavei 18, samt Drammenbanens gamle trasé går over området.

Opprinnelse

Området har navnet sitt fra Kjellstad gård som ble ryddet i vikingtida og delt i 1694 i vestre og østre Kjellstad. Navnet er en sammensetning av mannsnavnet Ketill og staðir, flertall av bosted. Området ligger på leirgrunn og er relativt flatt.

Bebyggelse

Bebyggelsen strekker seg på begge sider av den ca. en kilometer lange Kjellstadvegen som går fra E18 i øst til den møter Nøstevegen i vest. Romikabygget, en nedlagt skofabrikk, huser diverse næringsvirksomhet.

Vei og jernbane

Kjellstad stoppested er en nedlagt stasjon på gamle Drammenbanen. Den ble åpnet i 1916 og stengt i 1973 da Lieråstunnelen åpnet og jernbanen ble lagt i ny trasé. Deler av den nedlagte jernbanelinja er i dag gang- og sykkelvei. Den gamle jernbanelinja strekker seg i en nærmest snorrett linje fra Brakerøya forbi Nøste, Lierstranda og Kjellstad til Lierbyen.
Norges første veibom, Kjellstadbommen, lå på Kjellstad fra 1975 til nyttårsaften 2001. Den finansierte motorveibrua gjennom Drammen, samt andre veiprosjekter i distriktet. Totalt 202.659.712 biler passerte veibommen i de 26 årene den var i drift.
Kjellstad er knutepunkt mellom europavei 18, europavei 134 og fylkesvei 285.
Norgesmesterskapet på ski 1995

Norgesmesterskapet på ski 1995 var norgesmesterskapet i de nordiske grenene skihopping, langrenn og kombinert.
Mesterskapet ble arrangert i Oslo, Rælingen og Mo i Rana.

5 km klassisk

Dato: 19. januar
Sted: Holmenkollen

10 km jaktstart fristil

Dato: 21. januar
Sted: Holmenkollen

15 km klassisk

Dato: 17. januar
Sted: Holmenkollen

30 km fristil

Dato: 2. april
Sted: Holmenkollen

3 x 5 km stafett

Dato: 22. januar
Sted: Holmenkollen

Kjelsås IL gikk først over mål, men ble disket fordi Trude Dybendahl gikk med ulovlig luereklame.

10 km klassisk

Dato: 19. januar
Sted: Holmenkollen

15 km jaktstart fristil

Dato: 21. januar
Sted: Holmenkollen

30 km klassisk

Dato: 17. januar
Sted: Holmenkollen

50 km fristil

Dato: 2. april
Sted: Holmenkollen

3 x 10 km stafett

Dato: 22. januar
Sted: Holmenkollen
Amtshauptmannschaft Dippoldiswalde

Historie

Forvaltningsenheten var fra 1835 en del av Kreisdirektionen Dresden og fra 1874 en del av Kreishauptmannschaft Dresden. Fra 1939 til 1952 hadde den navnet Landkreis Dippoldiswalde.
I 1874 bestod Amtshauptmannschaft Dippoldiswalde av de fire Gerichtsamtsbezirken Altenberg, Dippoldiswalde, Frauenstein og Lauenstein. Forvaltningens sete var beliggende på slottet Dippoldiswalde.
Kretsen ble i 1949 innlemmet i Den tyske demokratiske republikk (DDR). Under kretsreformen i DDR i 1952 ble de fire kommunene Frauenstein, Kreischa, Oelsa og Possendorf overført fra Landkreis Dippoldiswalde til de to nye kretsene Kreis Brand-Erbisdorf og Kreis Freital. Samtidig ble Bad Gottleuba-Berggießhübel og området omkring en del av Kreis Pirna.
De resterende delene av kretsen ble i 1952 omdannet til den nye kretsen Kreis Dippoldiswalde.
Daniel Ellis

Liv

Han ble født i Minsterworth i Gloucestershire.
Han studerte medisin i London , inkludert Anatomi opplæring under Astley Cooper.
Han  tjenstgjorde i Essex Cavalry som Miitærlehe rundt 1796, men trolig  ikke utenands, bare i Irland og Skottland. Regimentet flyttet til vest i Skottland for å håndtere et problem med den lokale militsen og derfra ble sendt til Irland for å kvele den Irske Opprøret i 1798. Regimentet ble oppløst på sin retur til England og Ellis returnerte til Skottland i 1801 for  å studere videre, delvis under Professor James Jeffray. Han be  utdannet lege MD ved Glasgow University i 1804.
Etter å ha mislyktes med å få stiling på sitt foretrukne reisemål,Cheltenham flyttet  han i stedet  til Edinburgh. Men hans interesser her raskt flyttet fra medisin til botanikk, blec en venn av Edinburgh botaniker Patrick ' Neill.
Han ble valgt til medlem av Royal Society of Edinburgh i 1812, en av hans proposers blir John Playfair.
Hans Edinburgh venner inkludert John Gordon (hvis memoarer skrev han), Dr John Murray, Alexander Cowan og ingeniøren James Jardine.
Han døde i sitt hus på 13 Inverleith Rad, Edinburgh på 17. januar 1841 etter en ti-dagers sykdom, og er gravlagt i St. John ' s Episcopal Churchyard , rett sørvest for kirken undercroft.
Fjernsynstårnet i Zhuzhou

Fjernsynstårnet i Zhuzhou er et 293 meter høyt frittstående telekommunikasjonstårn i Zhuzhou i provinsen Hunan i Folkerepublikken Kina. Det kalles også Shennongtårnet.
Tårnet er også åpent for publikum som utsiktstårn.
Den kuleformede tårnkurven på 200 meters høyde har et stilmessig ringelement som skal lede tanken mot planeten Saturn.
Basile da Glemona

Basile da Glemona (Basile Brollo, født 1648 i Gemona i Italia, død 1703) var en katolsk prest og kinamisjonær tilhørende fransiskanerordenen. Han ble en dyktig kjenner av kinesisk skrift og språk. 
For å hjelpe sine medarbeidere på misjonsmarken forfattet han en omfattende ordbok som han gav tittelen «Han-Yise Si-Yi – vestlig (europeisk) forklaring av de kinesiske skrifttegn». Denne ordboken ble raskt ettertraktet, og ble utbredt i store deler av Asia på grunn av sin praktiske oppbygning. 
Hundre år etter hans død ble verket også plagiert av Louis-Joseph de Guignes i Frankrike. Guignes nevnte ikke den opprinnelige forfatters navn, skjønt hans eget bidrag begrenset seg til en annerledes organisering av oppslagene – og hyppige avskriftsfeil.
Bortføringen av Ylenia Lenhard

Madeleine McCann-saken

Von Aesch ble også mistenkt for å ha bortført den lille jenta Madeleine McCann. Man tror han oppholdt seg i Praia da Luz-området da Madeleine McCann forsvant. En hvit varebil med spansk registreringsnummer som passer beskrivelsen av Von Aeschs bil ble observert parkert flere dager foran McCann-familiens leilighet. Varebilen ble aldri sett igjen etter at Madeleine forsvant.
Up the Irons – The First Ten Years

Up the Irons – The First Ten Years er en DVD fra Iron Maiden.
DVD-en inneholder alle Iron Maidens musikkvideoer fra 1980 til 1990, varighet er ca. 73 minutter. Flesteparten av musikkvideoene kan man også finne på Visions of The Beast som ble utgitt i 2003.
Misti

Misti er en 5 822 meter høy stratovulkan som ligger utenfor Arequipa i Peru. Misti hadde sitt seneste utbrudd i 1784.
Nynorsk i grunnskolen

Nynorsk i grunnskolen refererer til antallet norske elever i grunnskolen som har nynorsk som hovedmål, oppgitt etter fylker for ulike år, eksempelvis for Troms for årene 1945/1950, 1965, 1995 og 2012. I henhold til Statistisk sentralbyrå har antallet elever med nynorsk som hovedmål siden år 2000 gått ned fra 88400 til 76100, mens andelen har sunket fra 14,9% til 11,95% 
Rundt krigen var det betydelige nynorskandeler i 14 norske fylker, unntakene var Østfold, Akershus, Oslo, Vestfold, Bergen (eget fylke til 1972) og Finnmark, hvor nynorsken aldri fikk innpass. Siden den tid har det vært tilbakegang i samtlige fylker, med unntak av Sogn og Fjordane. 
I 2019 er det i nynorskelever i ni av landets 19 fylker. Det er desidert flest i de fire Vestlandsfylkene hvor 90% av dem finnes, men de utgjør likevel flertallet kun i Sogn og Fjordane (97,9%).  Andelen er noe lavere i Møre og Romsdal (49.4%),  Hordaland (38,4%) og Rogaland (22,8%). Utenom Vestlandet er det en del nynorskelever i Oppland (16,7%) og Telemark (9,4%), noe færre i Buskerud, Aust- og Vest-Agder (2-5 %), i øvrige fylker er det bare enkeltelever som har nynorsk.
119. bakke-til-bakke-missilbrigade

119. bakke-til-bakke-missilbrigade (russisk 119-я ракетная бригада) i det russiske forsvaret er underlagt 41. kombinerte armé i Østre militærdistrikt. Brigaden er forlagt til Jelanskij distrikt.

Organisering

Organiseringen av brigaden kan være standard bakke-til-bakke-missilbrigade med Iskander.
New Haven Harbor kraftverk

New Haven Harbor kraftverk er et gasskraftverk med integrert oljekraftverk i delstaten Connecticut i USA. Det har en installert produksjonskapasitet på 455 MW, fordelt på 1 turbin. Dette er delstatens femte største fossile kraftverk målt etter installert produksjonseffekt. Anlegget ble påbegynt omkring 1970 og stod ferdig i 1975. Brenselkilden er naturgass og olje.
Nikarkhos

Liv og virke

Om hans personlighet er ingenting kjent, men han var en samtidig med og påvirket den bedre kjente latinske forfatteren Martialis (ca 40 – ca 104 e.Kr.). Ved anvendelsen av hans latinske navn i et av hans epigrammer er det trukket den slutning at han antagelig levde en tid i Roma. En del av hans skrifter har blitt gjenfunnet på papyrusfragmenter ved Oxyrhynchus i Egypt, noe som har økt antallet kjente dikt etter ham.

Andre med samme navn

Nikarkhos er også navnet på en figur i en komedie av Aristofanes, Akharnerne, oppført 425 f.Kr.
Nikarkhos er også navnet på en konge i Paionia (innenfor Trakia), hvor det eneste som er kjent av ham er at han utstedte en mynt med sitt navn på, antagelig en gang mot slutten av 300-tallet f.Kr.
Nikarkhos var også navnet på en general under Antiokos III av Selevkideriket (223–187 f.Kr.).
Ferdighetsmerke

Ferdighetsmerke er betegnelsen på det synlige tegn for at en person har oppnådd fastsatte krav innen en idrett, disiplin eller lignende øvelse. Det synlige tegn på kvalifikasjon kan dreie seg om en medalje, merke, nål, pokal, plakett, statuett eller lignende.
Kravene som må oppfylles for å kvalifisere til et ferdighetsmerke er som regel definert og fastsatt av en organisasjon. I noen tilfeller kan kvalifikasjonskravene være internasjonale.
Formålet med ferdighetsmerker er som regel i allmennhet å stimulere aktivitet innen et gitt felt, samt heve ferdighetsnivået til dem som er aktive innen en idrett eller øvelse. I Norge ble Idrettsmerket for menn innført i 1915, for kvinner i 1934.
Museu del FC Barcelona

Museu del FC Barcelona («FC Barcelona-museet») er et museum som befinner seg i installasjonene til fotballstadionet Camp Nou i Barcelona. Museet har blant annet trofeene som FC Barcelona har vunnet opp gjennom tidene. Inngangsbilletten inkluderer også en tur med omviser rundt på stadion, hvor man blant annet får se garderobene og presserommet, samt en tur ned på grassmatta.
Museet ble åpna i 1984 og har et areal på 3 500 m².